Han havde stjålet over 200 cykler og solgte dem videre i Polen

Patryk Sebastian Urbanowicz, en 31-årig polak, blev onsdag ved retten i Hjørring dømt for at have stjålet og videresolgt over 200 cykler til en samlet værdi på over to millioner kroner. Dommen lød på to og et halvt års fængsel samt udvisning for bestandigt, hvilket vil sige, at han bliver udvist, når han har afsonet sin dom. Den dømte polak stjal cykler rundt om i hele landet, heriblandt på Farsø Efterskole og Han Herreds Efterskole i Nordjylland. Cykeltyverierne stod på i knap et år og var organiserede. Han forklarede selv i retten, at han havde mistet sit arbejde og han derfor begyndte at stjæle cykler. Cyklerne kørte han efterfølgende til Polen i en kassevogn, hvor han solgte dem videre. Han havde desuden fabrikeret falske kvitteringer i tilfælde af, at han skulle blive stoppet. Patryk Sebastian Urbanowicz var i alt tiltalt i 49 forhold, hvor han blev kendt skyldig i de 45.